

## PLANINSKO DRUŠTVO BREŽICE

# vas vabi na izlet

#### MIRNA GORA (1047m)

**V soboto, 3. marca 2018, ob 8.00 uri   
z avtobusne postaje Brežice.**

**Težavnost:** lahka označena pot

**Vodnika:** Toni Hribar, vodnik PZS.

**Višinska razlika:**  566 m, po poti 600 m

**Čas hoje:** 3 do 4 ure

**Potrebna oprema:** topla obleka in obutev za hojo v zimskih razmerah, rezervno perilo, kapa, rokavice, ostalo po lastni presoji

**Prehrana:** iz nahrbtnika, koča na Mirni gori

**Prevoz:** avtobus ali kombi (do 10 €, odvisno od števila prijav). Nečlani 2€ več.

**Prijave:** **do četrtka 1. 3.** pri **Lauri Rueh** ali na telefon **041-365-642** ali **asterix@amis.net**

**Opis poti:** Krenili bomo iz vasi Vrčice (481 m n. m) in se po makadamskih cestah in planinskih poteh povzpeli do vasi Planina. Od tu bomo šli po gozdni učni poti do koče. Od koče do vrha je samo 10 min. Do izhodišča se bomo vrnili krožno preko nekdanje vasi Škrilj.

V primeru zares slabe vremenske napovedi bo tura dan pred odhodom odpovedana.

**Vnaprejšnja prijava je potrebna** zaradi organizacije prevoza!

Če se izleta ne boste mogli udeležiti, se odjavite.

**OPOZORILO:**

S prijavo na izlet udeleženka, udeleženec potrdi, da je seznanjen z zahtevnostjo izleta, izpolnjuje zdravstvene, fizične in tehnične pogoje za varno sodelovanje na izletu ter ima plačano letno članarino PZS. Udeleženec je dolžan ves čas izleta ravnati v skladu s Častnim kodeksom slovenskih planincev ter upoštevati navodila in odločitve vodnika!

**Želimo vam varno in srečno hojo, ter lep planinski dan!**

|  |
| --- |
| **Opis poti:** |
| S parkirišča se usmerimo na makadamsko cesto v smeri Kleča, Planine in Mirne gore.    Makadamska cesta se hitro spusti do cerkve sv. Martina, pred katero stopimo na asfaltno cesto, ki vodi na Mirno goro, mi pa ji sledimo v desno. Cesta nas sprva vodi mimo nekaj hiš, nato pa preide v gozd, kjer se prične strmeje vzpenjati. Le malo za tem, ko se asfalt konča, pa prispemo na označeno križišče, kjer nadaljujemo po desni cesti (levo dostop na Mirno goro z avtomobilom), na njo pa nas usmerjajo tudi planinske smerne table.  Naprej se nekaj časa vzpenjamo po makadamski cesti, nato jo markirana pot za nekaj časa zapusti ter se pri spominski plošči oz. kamnu vrne nanjo. Vzpon nadaljujemo po cesti, le ta pa se postopoma položi in nas iz gozda pripelje na manj porasel predel imenovan Kleč. Tu nas pot vodi mimo bližnje lovske hiše Kleč in ruševin nekdanje cerkvice, do naslednjega križišča. Na križišču, ob katerem so številne smerne table, izberemo levo pot (desno Mirna gora čez Škrilj), ki se nadaljuje po rahlo vzpenjajoči makadamski cesti.  Cesta se nato povsem položi in nas v nekaj minutah nadaljnje hoje pripelje do cerkve svetega Ilije.    Od cerkve še kratek čas nadaljujemo po cesti, nato pa prispemo do številnih tabel in oznak.  Nadaljujemo v smeri Mirne gore ter pot nadaljujemo po gozdni učni poti, ki nas vodi mimo nekaj hiš.  Nad hišami nas poti vodi še mimo opuščenega korita z vodo, nato pa postopoma preide v gozd, skozi katerega se zmerno do občasno strmo vzpenja. Dobro označena pot, ob kateri so številne učne table,  pa višje zavije rahlo v desno ter nas pripelje do planinskega Doma na Mirni gori.  Od Doma na Mirni gori nadaljujemo desno v smeri istoimenskega vrha, nas pa pot vodi mimo  razglednega stolpa v gozd, skozi katerega se nato povzpnemo do bližnjih oddajnikov.  Pri oddajnikih pot zavije nekoliko levo, se prehodno rahlo spusti, nato pa se vzpne na enega najvišjih vrhov Bele krajine, katerega dosežemo po dveh minutah nadaljnje hoje. |
|  |
|  |